Polisieman, 15 ander vasgetrek vir dwelms | Netwerk24
Deur Nicole Mccain, News24 24 Oktober 2020 09:39
Die Limpopo Highway Patrol Team, deel van die SAPD, het die 36-jarige konstabel, wat in die polisiekantoor in Apel in die Sekhukhune-distrik gestasioneer was, aangekeer nadat dwelms in sy besit gevind is.
Daar is beslag gelê op 20 sakkies nyaope, 'n tipe dwelm wat bestaan uit heroïen, dagga en antiretrovirale pille.
Die dwelms is in die polisiebeampte se motor gevind. Daar is ook beslag gelê op ammunisie en 'n vuurwapen, het kol. Moatshe Ngoepe van die polisie gesê.
Nog 11 mense is in Polokwane aangekeer en 48 balletjies nyaope, 42 sakkies dagga en 16 kartonne onwettige sigarette is gekonfiskeer.
Die polisie het ook gereageer op 'n wenk wat tot die inhegtenisname van 'n 36-jarige eienaar van 'n snoepwinkel gelei het. Nege kartonne onwettige sigarette is gekonfiskeer.
In die Hlogotlou-omgewing in die Sekhukhune-distrik het beamptes 'n huis in Monsterlos deursoek en 1 000 sakkies nyaope en 170 sakkies tik gevind. 'n 25-jarige verdagte is aangekeer.
In 'n afsonderlike voorval in dieselfde gebied is 'n 28-jarige en 35-jarige aangekeer en 65 sakkies dagga gekonfiskeer.